D Ô V O D O V Á  S P R Á V A

A. Všeobecná časť

Ministerstvo spravodlivosti Slovenskej republiky predkladá do medzirezortného pripomienkového konania návrh zákona, ktorým sa mení a dopĺňa zákon č. 167/2026 Z. z. o medzinárodnej justičnej spolupráci v trestných veciach (ďalej len „návrh zákona“).

Cieľom návrhu zákona je implementácia nariadenia Európskeho parlamentu a Rady (EÚ) 2024/3011 z 27. novembra 2024 o odovzdávaní trestného konania (ďalej len „nariadenie“). Návrh zákona je v pláne Legislatívnych úloh vlády Slovenskej republiky na rok 2026.

Zámerom návrhu zákona je doplniť zákon č. 167/2026 Z. z. o medzinárodnej justičnej spolupráci v trestných veciach o nevyhnutné ustanovenia pre aplikáciu nariadenia v podmienkach Slovenskej republiky. 

Keďže nariadenie vyžaduje priamy styk medzi justičnými orgánmi členských štátov je nutné upraviť príslušnosť slovenských justičných orgánov na odovzdanie a prijatie žiadosti o prevzatie trestného konania a na ďalšie s tým súvisiace úkony. Okrem uvedeného upravuje aj náležitosti opravného prostriedku voči rozhodnutiu o prevzatí trestného konania z iného členského štátu, postup orgánov po prijatí trestnej veci a proces konzultácií o dohode o zdieľaní nákladov v súvislosti so žiadosťou o prevzatie trestného konania. V neposlednom rade sa upravuje zber dát a výkon informačnej povinnosti poskytovať štatistické údaje Európskej komisií. 

Účinnosť návrhu zákona sa navrhuje od 1. marca 2027, okrem čl. I body 1, 2 a 4 až 9, ktoré nadobúdajú účinnosť 1. januára 2028, teda súčasne s ustanoveniami, ktoré menia.  

Návrh zákona nemá vplyv na rozpočet verejnej správy, na limit verejných výdavkov, na podnikateľské prostredie, sociálne vplyvy, vplyvy na životné prostredie, na informatizáciu spoločnosti, na služby verejnej správy pre občana a ani vplyvy na manželstvo, rodičovstvo a rodinu.

[bookmark: _GoBack]Návrh zákona je v súlade s Ústavou Slovenskej republiky, ústavnými zákonmi, nálezmi Ústavného súdu Slovenskej republiky a ostatnými všeobecne záväznými právnymi predpismi Slovenskej republiky, medzinárodnými zmluvami a inými medzinárodnými dokumentmi, ktorými je Slovenská republika viazaná, ako aj s právom Európskej únie.  

Návrh zákona nie je predmetom vnútrokomunitárneho pripomienkového konania. 

B. Osobitná časť

K Čl. I
(zákon č. 167/2026 Z. z. o medzinárodnej justičnej spolupráci v trestných veciach)

K bodom 1, 2 a 4 až 8 
Legislatívno-technické úpravy súvisiace s vložením novej štvrtej hlavy do tretej časti zákona.  

K bodu 3 (§ 164a až 164h)
K § 164a

Implementácia vybraných ustanovení nariadenia Európskeho parlamentu a Rady (EÚ) 2024/3011 z 27. novembra 2024 o odovzdávaní trestného konania si vyžaduje doplniť do tretej časti zákona o medzinárodnej justičnej spolupráci v trestných veciach, upravujúcej justičnú spoluprácu s členskými štátmi Európskej únie, novú hlavu, ktorá obsahuje nevyhnutné ustanovenia pre aplikáciu nariadenia v podmienkach Slovenskej republiky. 

Podľa nariadenia a jeho implementačných ustanovení sa bude postupovať vo vzťahu k členským štátom EÚ a k Írskej republike, ktorá oznámila, že bude toto nariadenie uplatňovať.

K § 164b

Upravuje sa príslušnosť slovenských justičných orgánov na prijatie žiadosti o prevzatie trestného konania a na ďalšie s tým súvisiace úkony. Pravidlá a kritériá sú uvedené postupne, pričom prioritu má okresná prokuratúra, ktorá už koná za podmienok v odseku 1. Odsek 2 upravuje kritériá, ktoré nastupujú v prípade, ak neplatia podmienky uvedené v predchádzajúcom odseku (prebiehajúce konanie), pričom vychádza ťažiskovo z kritérií uvedených v samotnom nariadení pri rozhodovaní o odovzdaní trestného konania. Ak tieto kritéria nemožno aplikovať, určí príslušnú okresnú prokuratúru na konanie a rozhodovanie o prevzatí trestného konania z iného členského štátu generálna prokuratúra. 

Povinnosť nepríslušného orgánu postúpiť žiadosť okresnej prokuratúre podľa ods. 1 alebo 2 je stanovená v odseku 3.

Odsek 4 upravuje formu rozhodnutia o prevzatí trestného konania, ktorou je uznesenie.

K § 164c

Ustanovenie upravuje náležitosti opravného prostriedku a tým v potrebnej miere implementuje čl. 17 nariadenia, pričom pravidlo subsidiárnej povahy uplatnenia Trestného poriadku sa uplatňuje rovnako ako v celom zákone o medzinárodnej justičnej spolupráci v trestných veciach.

V odseku 2 sa upravuje príslušnosť súdu o rozhodovaní o sťažnosti, ktorým je „okresný súd v sídle kraja“ podľa § 16 ods. 1 Trestného poriadku.

K § 164d

Navrhované ustanovenie upravuje časové vymedzenie pre vydanie uznesenia o začatí trestného stíhania v rámcoch príslušného ustanovenia Trestného poriadku. 
K § 164e

Keďže nariadenie vyžaduje priamy styk medzi justičnými orgánmi, je príslušným na žiadosť o prevzatie trestného konania v prípravnom konaní dozorujúci prokurátor a v konaní pred súdom predseda senátu. Ustanovenie v odseku 2 s odkazom na príslušné časti nariadenia upravuje formu podania podnetu na odovzdanie trestného konania, ktorá môže byť písomná alebo ústna. 

K § 164f

Režim prekladov sa riadi ustanovením § 18, vzhľadom na jeho všeobecnú výkladovú kapacitu.

K § 164g

Ustanovenie vychádza z požiadaviek nariadenia v prípadoch konzultácií o dohode o zdieľaní nákladov v súvislosti so žiadosťou o prevzatie trestného konania, pričom ide o okresnú prokuratúru v zmysle § 370c ods. 1 alebo 2, ktorá má vecne najbližšie ku konaniu ako takému. 

K § 164h

Navrhované ustanovenie obsahuje štandardný režim o súčinnosti, ktoré Ministerstvu spravodlivosti SR umožňuje plniť informačné povinnosti voči Európskej komisii a poskytovať jej príslušné štatistické údaje v rozsahu, ktorý je potrebný a tým by nemal neodôvodnene zaťažiť príslušné slovenské justičné orgány (obdobne ako v § 255 ods. 3, § 289 ods. 2 a § 307 ods. 3).

K bodu 9 (§ 307 ods. 1)
Ide o opravu zjavnej chyby. Predmetné ustanovenie sa dotýka poskytovania súčinnosti osobitne určenej v agende majetkových rozhodnutí vo vzťahu k Dánskemu kráľovstvu a Írskej republike a nie k členským štátom, pri ktorých je súčinnosť upravená v § 289 ods. 1. 

K Čl. II   
(účinnosť)

Vzhľadom na predpokladanú dĺžku legislatívneho procesu sa navrhuje, aby zákon nadobudol účinnosť 1. apríla 2027. Výnimkou je čl. I body 1, 2 a 4 až 9,  ktoré upravujú ustanovenia, ktoré nadobudnú účinnosť až 1. januára 2028 a preto je nutné v zmysle zásady lex posterior derogat legi priori, aby tieto body nadobudli účinnosť súčasne s dotknutými ustanoveniami. 

